Svima dobro, zar ne?

**2.7.1988., prošlost**

*MOŽE LI GORE? Može, može. O, itekako može. Brže bolje sam pokupio dres i loptu i napustio košarkaško igralište. Mrak se polako prikradao betonskim divovima moga grada i nije bilo najpametnije predugo se zadržavati na ovome mjestu.*

*Nakon košarke i znoja srčanih igrača sumrak je sa sobom donosio nove igrače. Nemilosrdne igrače. Svi moji današnji košarkaški porazi bili bi sitnica u usporedbi s mogućnošću da previše vidim ili se nađem na krivom mjestu u krivo vrijeme.*

*I sa svojih naivnih dvanaest godina bio sam toga svjestan. Mimoišao sam se s prvim sumnjivijim likovima i punom se parom uputio u sigurnost svog dosadnog, ali tako umirujućeg doma…*

***2.7.2018., sadašnjost***

*„Evo mene opet natrag, sivi moj grade“, pomislih dok sam s noge na nogu polako kročio kroz svoju staru ulicu. Ovaj će godišnji, kao i svi ostali projuriti poput jurećeg vlaka pa bi bilo dobro iskoristiti vrijeme na što bolji način. Nema više straha od sumraka i babaroga što vrebaju iz tame. Tako sam se dogegao i do starog igrališta. Naglo zastanem. Što je ovo? Mrak je rastjeran novim reflektorima, a hrpa klinaca bjesomučno je natjeravala košarkašku loptu. Nigdje ni traga svim onim jezivim tipovima koji su tu carevali godinama moje rane mladosti.*

*Jaki me udarac po ramenu prene iz začuđenog buljenja. Stari me prijatelj Krešo prepoznao i odlučio malo protresti. Izložim mu svoju šokiranost novim izgledom igrališta, a on mi sve bez daha objasni. Grad je otvorio nekoliko virtualnih igraonica u svim problematičnim kvartovima pa je večer u gradu puno sigurnija i veselija. Biti u gradskoj bandi u virtualnom svijetu očito je bilo zabavnije nego u stvarnom. Lokalni fakini imali su tako svoju zabavu, a djeca i psi imaju svoj mir. Svima dobro, zar ne?*